Når plantene du har sådd når en viss størrelse må de få bedre plass og mer næringsrik jord om de skal utvikle seg godt. For de fleste plantene er «en viss størrelse» når de har utviklet første sett med varige blad. Det er også noen planter som er så kraftige før de får varige blad at de bør prikles og pottes mens de fortsatt bare har frøblad, for eksempel squash og en del bønner.
Når du har sådd flere frø sammen må du prikle så fort plantene lar seg håndtere. Lar du plantene stå for lenge konkurrerer de med hverandre om næring og lys, og utvikler seg derfor ikke optimalt. Du vil få lange, svake planter.
Frøplanter av georgine (dahlia) som har blitt store nok til prikling. Vi kan se de tynne, hvite røttene som strukket seg rundt i jorda. Her er det viktig å forsøke å ta vare på røttene så godt som mulig under priklingen. Foto: Glenn på Flickr. CC BY-SA
Det er på høy tid å skille disse plantene som har stått tett sammen siden såing. Å skille røttene kan virke brutalt, men er eneste måten å gi plantene et godt liv fremover. Etter en så brutal behandling må du forvente at veksten stopper opp en stund mens planten henter seg inn. Foto:
Når du skal løsne plantene fra jorda er det lurt å bruke en priklepinne. Du kan enten kjøpe en priklepinne, eller rett og slett bruke noe som du har i skuffen. Jeg liker å bruke den spisse delen av en blyant, håndtaket til en teskje, en ispinne eller en kniv med butt egg. En finger går også bra, men er plantene du skal prikle veldig små, må ofte mindre redskap til. Mens du holder planten i frøbladene, stikker du forsiktig priklepinnen ned i jorda under planten, for så å skyve planten forsiktig opp. Målet er å ta vare på så mye som mulig av røttene.
Ikke press røttene ned i plantehullet med priklepinnen eller fingeren. Hullet bør være så stort at rota faller ned på plass av seg selv. Presser vi, eller tukler mye med røttene er det lett å skade dem. Skadede røtter setter plantene tilbake i utvikling, og kan i verste fall ta livet av planten.
De fleste planter liker å bli satt i samme dybde i jorda som de sto i fra før når de plantes i ny potte.
Om det er sommer er det ikke lurt å prikle eller potte om i sterkt solskinn fordi dette øker sjansene for tørkeskade på røttene. Du bør enten jobbe når sola ikke er så intens, eller finne deg en skyggefull plass å jobbe på.
Ikke bli bekymret om planten sturer litt etter prikling. Prikling er en påkjenning for planten, og det tar tid før den er i samme gjenge som før prikling. Røttene må finne sin plass og erstatte eventuelle skadede deler.